《次韵观弟避难》
宋代·陈著

北风行黑杀，东南天柱折。
忠臣锯解头，文士刀抉舌。
我亦走危途，腥埃蒙面铁。
攀缘极棱层，双跟迸皴血。
山人邂逅惊，强颜取容悦。
班荆分菜糜，儿童笑流歠。
荼毒复荼毒，难说更难说。
十月初五夜，山林阴气合。
骨肉复何之，无从知死活。
眼光射先庐，山人火烈烈。
虎狼相往来，左右无寸挟。
吞声哭达旦，忽与妻孥接。
相持牵衣裳，透肤霜露浃。
何时是归时，细思增郁结。
且见脊令飞，绕树日千匝。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。